**Ministru kabineta noteikumu projekta**

**“Sadzīves atkritumu masas un tilpuma attiecības mērījumu veikšanas kārtība un nosacījumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Atkritumu apsaimniekošanas likuma 39.panta sestās daļas 1., 2. un 3.punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atkritumu apsaimniekošanas likuma 39.panta sestās daļas 1., 2. un 3.punkts paredz, ka Ministru kabineta nosaka kārtību, kādā atkritumu apsaimniekotājs veic sadzīves atkritumu masas un tilpuma attiecību mērījumus, un šo mērījumu veikšanas nosacījumus, kārtību, kādā nosakāms koeficients pārejai no tilpuma vienībām uz masas vienībām, termiņus un kārtību, kādā atkritumu apsaimniekotājs informē pašvaldību par atkritumu masas un tilpuma mērījumiem un piemērojamo koeficientu.  Noteikumu projekts paredz, ka atkritumu apsaimniekotājs veic sadzīves atkritumu masas un tilpuma attiecību mērījumus, nodrošinot savākto atkritumu svēršanu un novērtējot atkritumu tilpumu, ņemot vērā atkritumu uzkrāšanas konteinera tilpumu un tā aizpildījuma pakāpi. Minētos mērījumus veic nesaspiestiem savāktiem sadzīves atkritumiem pirms to ievietošanas transportlīdzeklī atkritumu turpmākai pārvadāšanai. Atkritumu apsaimniekotājs nodrošina, ka atkritumu masas noteikšanai tiek izmantoti sertificēti mērīšanas līdzekļi.  Atkritumu apsaimniekotājs nodrošina, ka atkritumu masas un tilpuma attiecības noteikšana tiek veikta četras reizes gadā.  Lai veiktu pāreju no atkritumu tilpuma vienībām uz masas vienībām, atkritumu apsaimniekotājs var izmantot vienu no šādām metodēm:  1.aprēķina koeficientu pārejai no tilpuma vienībām uz masas vienībām, attiecinot masas vienības pret svara vienībām, izmantojot šo noteikumu ...punktos noteiktajā kārtībā iegūto informāciju;  2. ņemot vērā apdzīvotās vietas tipu, nosaka koeficientu pārejai no tilpuma vienībām uz masas vienībām atbilstoši šo noteikumu pielikumam.  Atkritumu apsaimniekotājs informāciju par iepriekšējā kalendāra gadā veiktajiem sadzīves atkritumu masas un tilpuma mērījumiem un piemērojamo koeficientu (1. pielikums) līdz kārtējā gada 1. martam iesniedz pašvaldībā, ar kuru tas atbilstoši Atkritumu apsaimniekošanas likuma 18. pantam ir noslēdzis līgumu par sadzīves atkritumu apsaimniekošanu attiecīgās pašvaldības administratīvajā teritorijā. |
| 3. | Projekta izstrādē iesaistītās institūcijas | VARAM  Valsts vides dienests |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atkritumu apsaimniekotāji;  Pašvaldības. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs pieaugs atkritumu apsaimniekotājiem, kuriem būs jāveic atkritumu svara un tilpuma attiecības mērījumi, kā arī jānodrošina to reģistrācija un paziņošana pašvaldībām. |
| 3. | Administratīvo izmaksu monetārs novērtējums | Administratīvo izmaksu novērtējumā iekļauts aprēķins par atkritumu sastāva mērījumiem, kas jāveic reizi ceturksnī.  C = (f x l+x) x (n x b), kur  **C** – atkritumu sastāva mērījumu veikšanas izmaksas jeb administratīvās izmaksas;  **f** – finanšu līdzekļu apjoms, kas nepieciešams, lai nodrošinātu noteikumu projektā paredzētos atkritumu sastāva mērījumus (stundas samaksas likme) – privātajā sektorā stundas likme ir aprēķināta, dalot vidējo mēneša algu privātajā sektorā (pēc Centrālās statistikas pārvaldes tīmekļa vietnes [www.csb.gov.lv](http://www.csb.gov.lv) datiem 2016. gadā tā bija 845,00 *euro/*mēnesī) ar Darba likuma 131. panta pirmajā daļā minēto normālo darba laiku (40 stundas nedēļā x 4 = 160 stundas mēnesī) = **5,28 *euro*/stundā**;  **l** – laika patēriņš, kas nepieciešams, lai veiktu atkritumu sastāva mērījumus un iekļautu datus gada pārskatā – **5 stundas**;  **x** – iekārtu, aprīkojuma un laboratorijas pakalpojumu izmaksas – **1018*euro***  **n** – atkritumu poligonu operatoru skaits, uz ko attiecas projektā paredzētās prasības – **11 sadzīves atkritumu poligonu operatori**;  **b** – biežums atkritumu sastāva mērījumiem - **reizi ceturksnī jeb 4 reizes gadā**.  Aprēķins:  **C = (5,28 x 5+1018) x (11 x 4) = 45 953,60 *euro*** |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā.  Noteikumu projekts ievietots VARAM tīmekļvietnē [www.varam.gov.lv](http://www.varam.gov.lv) 2017. gada 8.decembrī, līdz ar to ieinteresētajām personām būs iespēja izteikt viedokli un sniegt priekšlikumus. |
| 2. | Sabiedrības līdzdalība projekta izstrādē | Sadaļa tiks aizpildīta pēc sabiedrības līdzdalības rezultātu saņemšanas. |
| 3. | Sabiedrības līdzdalības rezultāti | Sadaļa tiks aizpildīta pēc sabiedrības līdzdalības rezultātu saņemšanas. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts vides dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.  Jaunas institūcijas nav jāveido. Esošās institūcijas nav jāreorganizē. |
| 3. | Cita informācija | Nav |

*Anotācijas III, IV un V sadaļa – projekts šīs jomas neskar.*

Vides aizsardzības un

reģionālās attīstības ministrs Kaspars Gerhards

Vides aizsardzības un

reģionālās attīstības ministrijas valsts sekretārs Rinalds Muciņš

Doniņa, 67026515